Lp siseminister hr Igor Taro

Siseministeerium

Pikk 61

15065 TALLINN 18.12.2025 nr 6-1/68

*(saadetud e-posti teel)*

**Kaugtõestamise turvalisuse toetamine**

Lugupeetud minister

Pöördume Teie poole **palvega korraldada automaatse biomeetrilise isikutuvastuse süsteemi (ABIS) andmine notarite kasutusse** **kaugtõestamise läbiviimiseks.** See on vajalik notariaalse tõestamise turvalisuse ja õiguskindluse tagamiseks olukorras, kus pettuste riskid kasvavad ning tehisintellekti areng muudab isikusamasuse visuaalse kontrolli kaugtõestamisel ebapiisavaks.

Notariaalse tõestamise keskne eeldus on kindlus selles, et notar tuvastab toimingus osaleja isiku õigesti. Notar peab tuvastama isiku viisil, mis välistab kahtluse ja segiajamise. Kaugtõestamise puhul on see ülesanne objektiivselt keerukam kui notaribüroos kohapeal ning tehisintellekti arengu ja petuskeemide laialdase leviku tõttu suurenevad kaugtõestamisega seotud riskid ajas.

Notariaalne tõestamine on Eesti kinnistusraamatu ja kinnisvaraturu usaldusväärsuse alus. Notar tõestab tehinguid riigi nimel. Kui notar ei saa kaugtõestamisel isikut veenvalt tuvastada, kasvab oht valeidentiteedi kasutamiseks, mis omakorda tähendab otseseid majanduslikke kahjusid, õigusalaseid vaidlusi ja suuremat koormust politsei- ja kohtusüsteemile. **Seetõttu on riiklikult hallatava ja auditeeritava tehnoloogilise lahenduse kasutamine õigustatud avaliku huvi kaitseks.**

Aastatel 2021–2024 kasutasid notarid kaugtõestamisel erasektori pakutud biomeetrilise näotuvastuse teenust. Sellest loobusime 2025. aasta alguses nii eelarvelistel põhjustel kui ka andmekaitselistel kaalutlustel, arvestades Andmekaitse Inspektsiooni kriitikat andmete töötlemise suhtes erasektori poolt.

Alates 2023. aastast oleme taotlenud, et koostöös Siseministeeriumi haldusala asutuste ja Justiits- ja Digiministeeriumiga antaks ABIS notarite kasutusse, sest see on turvalisem ja andmekaitse seisukohalt sobivamaim olemasolev lahendus kaugtõestamise läbiviimiseks. Selleks on aga vajalik valmisolek ületada korralduslikud ja bürokraatlikud takistused ning leida lahendused riigiasutuste suureneva halduskoormuse küsimustele. Notarite Koda on avalik-õiguslik juriidiline isik ja seega osa riigist. Pettuste ennetamine koostöös ning vajadusel ka vastavate ressursside eraldamine on riigi jaoks selgelt otstarbekam kui pettuste hilisem menetlemine Politsei- ja Piirivalveameti ning kohtute poolt.

Notarid kasutavad oma töös E-notari infosüsteemi, mida arendatakse ja hallatakse notarite liikmemaksudest kogunevate vahendite arvel. Oleme valmis kandma E-notari ja ABIS-i liidestamise arenduskulud. Samas ei ole Notarite Kojal võimalik arendada iseseisvalt ABIS-iga võrreldavat süsteemi ega soetada samaväärset teenust erasektorilt.

Täna tõestatakse ligikaudu 35% kinnisvaratehingutest täielikult kaugtõestamise teel ning ligikaudu 35% juhtudel osaleb vähemalt üks tehinguosaline videosilla kaudu. Soovime ka edaspidi pakkuda klientidele paindlikke ja kaasaegseid võimalusi tehingutes osalemiseks, kuid see on võimalik üksnes juhul, kui tõestamise turvalisus on tagatud.

Usume, et kiire ja otsustav tegutsemine selles küsimuses on riigi huvides. **ABIS-i kontrollitud kasutuselevõtt notarite töös tugevdab õiguskindlust, vähendab pettuste ja menetluskulude riske ning toetab Eesti digiriigi usaldusväärsust laiemalt.**

Oleme valmis ABIS-i kasutamise vajadust täiendavalt selgitama ning Teiega sel teemal kohtuma.

Lugupidamisega

Kaidi Lippus

Notarite Koja tegevdirektor

*/allkirjastatud digitaalselt/*

Koopia: Justiits- ja Digiministeerium

Kaitti Persidski

[kaitti.persidski@notaritekoda.ee](mailto:kaitti.persidski@notaritekoda.ee); 617 7903